Genera antaŭtrejnita transformilo

En artefarita intelekto (AI), genera antaŭtrejnita transformilo (GAT aŭ , GPT) estas speco de granda lingvomodelo (LLM). GPT-modeloj baziĝas sur artefaritaj neŭraj retoj uzantaj generajn modelojn kaj transformarĥitekturon, antaŭtrejnitaj sur grandaj datumaroj de nemarkita teksto, kaj kapablaj generi novan enhavon; ili ofte estas kolektive nomataj GPT-oj. La unua GPT estis prezentita en 2018 de la usona kompanio OpenAI. Unu el la plej konataj aplikoj de la GPT-modelo estas la aplikaĵo ChatGPT provizita de OpenAI.

Temas pri speco de neŭra lingvomodelo, kiu estas trejnita sur grandaj tekstaj datumaroj por generi homsimilan tekston. Antaŭtrejnado rilatas al la komenca trejnadprocezo sur korpuso, kiu instruas la modelon antaŭdiri la sekvan vorton en la teksto kaj provizas fundamenton por sukcesa plenumado de postaj taskoj sen grandaj kvantoj da datumoj. GPT-oj estas "transformiloj", kiuj estas speco de neŭra reto, kiu uzas mem-konektecon por prilabori sinsekvajn datumojn. Ili povas esti antaŭtrejnitaj por diversaj taskoj pri natur-lingva prilaborado (NLP), kiel ekzemple tekstogenerado, maŝintradukado kaj tekstoklasifikado.

Simple dirite, GPT estas komputila programo, kiu prilaboras grandegajn kvantojn da teksto por lerni la regulojn de lingvo. Poste, kiam oni donas al ĝi fragmenton de teksto, ĝi povas generi senchavajn kaj gramatike ĝustajn frazdaŭrigojn, kaj kiam oni donas al ĝi demandon, ĝi povas generi senchavajn respondojn. La GPT-modelo estis trejnita per diversaj datumfontoj, inkluzive de Vikipediaj artikoloj, gazetartikoloj kaj diversaj tekstoj el la interreto.

Kio distingas GPT-on de aliaj solvoj de "Granda lingvomodelo" (LLM) estas, ke la modelo povas esti trejnita per memstara lernado. Tio okazas en la unua trejna fazo. En la dua fazo, la modelo estas trejnita per kontrolita metodo, sed fokusita al specifaj aplikoj.

GPT-oj estas ĉefe uzataj por generi tekston, sed povas esti trejnitaj por generi aliajn specojn de datumoj. Ekzemple, GPT-4o povas prilabori kaj generi tekston, bildojn kaj aŭdion.

 Referencoj 

Kategorio:Komputiko
Kategorio:Artefarita intelekto